
M Ä Ä R U S


Tallinn


Kolgi madaliku looduskaitseala ja Irbe madaliku looduskaitseala moodustamine ja kaitse-eeskiri


	Määrus kehtestatakse looduskaitseseaduse § 10 lõike 1, § 11 lõike 1 ja § 12 alusel. 

1. peatükk
ÜLDSÄTTED
 
§ 1. Ala kaitse alla võtmine ja kaitse-eesmärk 
(1) Looduskaitsealana võetakse kaitse alla Saaremaast läänes ja edelas asuvad Eesti majandusvööndi merealad, mille nimeks saavad Kolgi madaliku looduskaitseala (edaspidi Kolgi kaitseala) ja Irbe madaliku looduskaitseala (edaspidi Irbe kaitseala).

(2) Kolgi kaitseala kaitse-eesmärk on kaitsta:
1) elupaigatüüpi karid ning tagada selle levik ja soodne looduskaitseline seisund Eesti majandusvööndis;
2) kalade koelmu- ja toitumisalasid;
3) lindude talvitus-, toitumis- ja rändepeatuspaiku;
4) kaitsealuseid linnuliike ja nende elupaiku. Need liigid on järvekaur (Gavia arctica), punakurk-kaur (Gavia stellata) ja väikekajakas (Larus minutus);
5) linnuliiki ja tema elupaiku. See liik on aul (Clangula hyemalis).

(3) Irbe kaitseala kaitse-eesmärk on kaitsta:
1) elupaigatüüpi karid ning tagada selle levik ja soodne looduskaitseline seisund Eesti majandusvööndis;
2) kalade koelmu- ja toitumisalasid;
3) kaitsealust kalaliiki ja tema elupaiku. See liik on võldas (Cottus gobio);
4) lindude talvitus-, toitumis- ja rändepeatuspaiku;
5) kaitsealuseid linnuliike ja nende elupaiku. Need liigid on järvekaur (Gavia arctica), punakurk-kaur (Gavia stellata) ja väikekajakas (Larus minutus);
6) linnuliike ja nende elupaiku. Need liigid on aul (Clangula hyemalis) ja mustvaeras (Melanitta nigra).

(4) Kolgi kaitseala veeala kuulub vastavalt kaitsekorra eripärale ja majandustegevuse piiramise astmele Kolgi madaliku sihtkaitsevööndisse.

(5) Irbe kaitseala veeala kuulub vastavalt kaitsekorra eripärale ja majandustegevuse piiramise astmele Irbe madaliku sihtkaitsevööndisse.

(6) Kaitsealal tuleb arvestada looduskaitseseaduses sätestatud piiranguid käesolevas määruses ettenähtud erisustega.

§ 2. Kaitseala piir 
Kolgi kaitseala ja Irbe kaitseala välis- ja vööndi piir on esitatud kaartidel määruse lisas1.

§ 3. Kaitseala valitseja
Kaitseala valitseja on Keskkonnaamet.

§ 4. Kaitse alla võtmise ja piirangute põhjendused
Määruse seletuskirjas2 on esitatud põhjendused:
1) kaitse alla võtmise eesmärkide vastavuse kohta kaitse alla võtmise eeldustele;
2) loodusobjekti kaitse alla võtmise otstarbekuse kohta;
3) kaitstava loodusobjekti tüübi valiku kohta;
4) kaitstava loodusobjekti välis- ja vööndi piiride kulgemise kohta;
5) kaitsekorra kohta.

2. peatükk
KAITSEALA KAITSEKORD

§ 5. Lubatud tegevus
Kolgi ja Irbe kaitsealal on lubatud:
1) inimeste viibimine;
2) ujuvvahendiga sõitmine;
3) rahvaürituse korraldamine;
4) kalapüük, välja arvatud püük traalpüünistega.

§ 6. Keelatud tegevus
Kolgi ja Irbe kaitsealal on keelatud, arvestades käesoleva määrusega sätestatud erisusi:
1) majandustegevus;
2) loodusvarade kasutamine;
3) uute ehitiste püstitamine, välja arvatud merekaablite rajamine valitseja nõusolekul;
4) jahipidamine.

§ 7. Tegevuse kooskõlastamine 
(1) Kaitseala valitseja ei kooskõlasta tegevust, mis kaitse-eeskirja kohaselt vajab kaitseala valitseja nõusolekut, kui see võib kahjustada kaitseala kaitse-eesmärgi saavutamist või kaitseala seisundit. 

(2) Kui tegevust ei ole kaitseala valitsejaga kooskõlastatud või tegevuse juures ei ole arvestatud kaitseala valitseja kirjalikult seatud tingimusi, mille täitmisel tegevus ei kahjusta kaitseala kaitse-eesmärgi saavutamist või kaitseala seisundit, ei teki isikul, kelle huvides nimetatud tegevus on, vastavalt haldusmenetluse seadusele õiguspärast ootust sellise tegevuse õiguspärasuse suhtes. 

3. peatükk
LÕPPSÄTTED

§ 8. Määruse jõustumine
Määrus jõustub kümnendal päeval pärast Riigi Teatajas avaldamist.

§ 9. Määruse muutmine
Vabariigi Valitsuse 27. juuli 2006. a määruses nr 176 „Hoiualade kaitse alla võtmine Saare maakonnas” asendatakse määruse lisas esitatud Kura kurgu hoiuala kaart („Kura kurgu (Leht 2)”) käesoleva määruse lisas 3 esitatud kaardiga.

§ 10. Menetluse läbiviimine
Määruse menetlus viidi läbi energeetika- ja keskkonnaministri 17. aprilli 2026. a käskkirjaga nr 1-2/26/166 algatatud haldusmenetluses, mille ülevaade koos ärakuulamise tulemustega on esitatud käesoleva määruse seletuskirjas.

§ 11. Vaidlustamine
Määrust on võimalik vaidlustada, esitades kaebuse halduskohtusse halduskohtumenetluse seadustikus sätestatud korras, osas, millest tulenevad kinnisasja omanikule või valdajale õigused ja kohustused, mis puudutavad kinnisasja kasutamist või käsutamist. 

1 Kolgi kaitseala ja Irbe kaitseala välis- ja vööndi piir on kantud määruse lisas esitatud kaardile, mille koostamisel on kasutatud Eesti põhikaarti (mõõtkava 1 : 10 000) ja majandusvööndi piiri (INSPIRE). Kaardiga saab tutvuda Keskkonnaametis, Kliimaministeeriumis, Keskkonnaportaalis (register.keskkonnaportaal.ee) ja maainfosüsteemis (www.maaruum.ee).

2 Seletuskirjaga saab tutvuda Kliimaministeeriumi veebilehel (www.kliimaministeerium.ee).

